b"\n_START_ARTICLE_\nSongi d\xc3\xbcnastia\n_START_PARAGRAPH_\nSong d\xc3\xbcnastia  (hiina keeles S\xc3\xb2ng Ch\xc3\xa1o; Wade-Giles'i transkriptsioonis Sung Ch'ao) oli Hiina keisririigi d\xc3\xbcnastia, mis valitses 960\xe2\x80\x931279. Songi d\xc3\xbcnastia tuli v\xc3\xb5imule p\xc3\xa4rast Viie d\xc3\xbcnastia ja K\xc3\xbcmne Kuningriigi ajastut, sellele j\xc3\xa4rgnes Yuani d\xc3\xbcnastia._NEWLINE_Songi valitsus oli maailmas ajaloos esimene, mis andis v\xc3\xa4lja paberraha. Samuti oli see esimene Hiina valitsus, mis rajas p\xc3\xbcsiva laevastiku. Sellal v\xc3\xb5eti esmakordselt kasutusele p\xc3\xbcssirohi ning hakati m\xc3\xa4\xc3\xa4rama p\xc3\xb5hja-l\xc3\xb5unasuunda kompassi abil._NEWLINE_Songi d\xc3\xbcnastia valitsusaeg jaguneb kaheks: P\xc3\xb5hja-Song ja L\xc3\xb5una-Song. P\xc3\xb5hja-Songi (hiina keeles \xe5\x8c\x97\xe5\xae\x8b, 960\xe2\x80\x931127) pealinn oli Bianjing (t\xc3\xa4nap\xc3\xa4eval Kaifeng) P\xc3\xb5hja-Hiinas ning d\xc3\xbcnastia v\xc3\xb5imu alla j\xc3\xa4i enamik Sise-Hiinast. L\xc3\xb5una-Songi (hiina keeles \xe5\x8d\x97\xe5\xae\x8b, 1127\xe2\x80\x931279) ajastuks kaotas Songi d\xc3\xbcnastia P\xc3\xb5hja-Hiina Jini d\xc3\xbcnastiale (1115\xe2\x80\x931234). Songi \xc3\xb5ukond taandus Jangtse j\xc3\xb5est l\xc3\xb5unasse ning viis pealinna Lin'ani (t\xc3\xa4nap\xc3\xa4eval Hangzhou). Ehkki Songi d\xc3\xbcnastia oli kaotanud kontrolli Hiina tsivilisatsiooni s\xc3\xbcnnikoha \xc3\xbcle Kollase j\xc3\xb5e \xc3\xa4\xc3\xa4res, ei varisenud Songi majandus kokku, kuna L\xc3\xb5una-Songi riiki kuulus 60 protsenti Hiina rahvastikust ja enamus viljakamast p\xc3\xb5llumaast. L\xc3\xb5una-Songi d\xc3\xbcnastia tugevdas oluliselt oma laevastikku, et kaitsta oma maismaavaldusi ja merepiiri ning korraldada mereretki."